บลจ.ทหารไทยประกาศปันผล 3 กองทุน
โพสต์ทูเดย์-บลจ.ทหารไทยจ่ายเงินปันผล 3 กองหุ้นรวด&nbsp;SET 50 จ่ายสูงสุด 1 บาท ต่อหน่วย
8 ม.ค. 2553

โพสต์ทูเดย์-บลจ.ทหารไทยจ่ายเงินปันผล 3 กองหุ้นรวด SET 50 จ่ายสูงสุด 1 บาท ต่อหน่วย
ดร.สมจินต์ ศรไพศาล กรรมการผู้จัดการ บริษัทหลักทรัพย์จัดการกองทุน ทหารไทย จำกัด เปิดเผยว่า บริษัทฯ มีมติจ่ายเงินปันผลให้กับผู้ถือหน่วยพร้อมกันถึง 3 กองทุน สำหรับงวดบัญชีระหว่างวันที่ 1 กรกฎาคม – 31 ธันวาคม 2552 ได้แก่ กองทุนเปิดทหารไทย SET 50 ปันผลหุ้นระยะยาว ในอัตรา 1.00 บาท ต่อหน่วย  กองทุนเปิด Jumbo Plus ปันผลหุ้นระยะยาว ในอัตรา 0.39 บาท ต่อหน่วย และ กองทุนเปิด Jumbo 25 ปันผลหุ้นระยะยาว ในอัตรา 0.53 บาท ต่อหน่วย คิดเป็นอัตราปันผลที่ 14.8%,  2.94% และ 3.85%  ตามลำดับ
ดร.สมจินต์กล่าวว่า  การพิจารณาจ่ายเงินปันผลครั้งนี้มาจากผลการดำเนินงานทั้ง 3 กองทุน เป็นไปในทิศทางเชิงบวก โดยเฉพาะในช่วงครึ่งปีหลังของปี 2552   ส่งผลให้มีผลกำไร และสามารถจ่ายเงินปันผลให้แก่ผู้ถือหน่วยลงทุนได้ ซึ่งสอดคล้องกับสถานการณ์ตลาดหุ้นไทยปรับตัวขึ้นกว่า 23% ในช่วงที่ผ่านมา โดยบริษัทฯดำเนินการจ่ายปันผลด้วยวิธีโอนเงินเข้าบัญชีอัตโนมัติตั้งแต่วันที่ 7 มกราคม 2553 ให้แก่ผู้ถือหน่วยลงทุนที่มีรายชื่ออยู่ในสมุดทะเบียนหน่วยลงทุน ณ วันที่ 4 มกราคม 2553
ทั้งนี้ ผู้ถือหน่วยลงทุนสามารถสอบถามรายละเอียดเพิ่มเติมได้ที่ บลจ.ทหารไทย ส่วนลูกค้าสัมพันธ์ โทร. 1725 หรือผู้สนับสนุนการขายหรือรับซื้อคืนทุกแห่ง